Die voorsitter van die HNA Group, ’n Fortune 500-maatskappy in China, het hom Dinsdag op ’n sakebesoek aan Provence in Frankryk doodgeval nadat hy op ’n muur geklim het om ’n foto te neem.
Wang Jian (57) was ’n stigterslid van die maatskappy, wat meer as 20 jaar gelede Hainan Airlines begin het, en van daar af gegroei het om tien lugdienste en ander besighede te bedryf, berig CNN.
Die polisie in die Vaucluse-gebied van Provence het aan CNN gesê Wang het ’n kerk in die dorp Bonnieux saam met kollegas en vriende besoek toe hy by ’n muur van tussen tien en 15 m hoog opgeklim het.